Namanganda tsement ishlab chiqaruvchi zavod qulagani aytildi — video

Namangan viloyati Yangiqo'rg'on tumanida 3 iyun kuni tsement ishlab chiqaruvchi zavod qulagani haqida xabarlar tarqaldi. Viloyat Ichki ishlar boshqarmasi va Favqulodda vaziyatlar boshqarmasi holat yuzasidan ma'lumot berdi.
FVBning ma'lum qilishicha, Yangiqo'rg'on tumani Oqtepa mahalla fuqarolar yig'inida joylashgan “Jahon yevro servis” MChJning tsement ishlab chiqaruvchi zavodi qulagani haqida ma'lumot tarqalgan. Olib borilgan o'rganish davomida zavoddagi omborga yarimtayyor mahsulot belgilangan me'yordan ko'p miqdorda olingani sababli omborning tom qismi qulagani aniqlangan.

Viloyat IIBning yozishicha, Poromon qishlog'ida joylashgan “Poromon tsement” zavodida maxsus shlangda to'plangan qum aralashmasi va xomashyo qoldig'ining bir vaqtda tashqariga otilib chiqishi oqibatida atrofga chang sochilgan. Hodisa sabab hech kim jarohat olmagan. Korxona kundalik tartibda o'z faoliyatini davom ettirmoqda.
Avvalroq xorazmda maktabning tom qismi qulab tushgani xabar qilingandi. Shuningdek, Qashqadaryoda yuk mashinasi ustiga profnastil qulab tushgan.